b'\n_START_ARTICLE_\nVolvo 900-serie\n_START_SECTION_\nTypebetegnelser\n_START_PARAGRAPH_\n900-serien omfattede biltyperne 940 og 960, fra 1996 biltyperne 940, S90 og V90._NEWLINE_Typebetegnelserne 940 og 960 st\xc3\xa5r for motorens antal af cylindre. I slutningen af 1996 \xc3\xa6ndrede Volvo salgsbetegnelserne p\xc3\xa5 deres modeller: Stationcarmodellerne kom til at starte med "V" (Versatility = engelsk for mangsidighed), mens sedanmodellerne kom til at starte med "S" for Sedan. Dermed kom 960 sedan til at hedde S90, mens 960 stationcar blev omd\xc3\xb8bt til V90. Der findes dog biler, som er bygget i l\xc3\xb8bet af model\xc3\xa5ret 1997, men som alligevel b\xc3\xa6rer modelbetegnelsen 960. S90/V90 adskilte sig kun fra 964/965 i sm\xc3\xa5 detaljer som f.eks. placeringen af kontakterne til s\xc3\xa6devarmen, som ikke l\xc3\xa6ngere var placeret ved siden af hinanden i k\xc3\xb8rselsretningen, men i stedet p\xc3\xa5 hver sin side af automatgearets v\xc3\xa6lgerarm. Udefra var S90/V90 fuldst\xc3\xa6ndig identiske med de senere \xc3\xa5rgange af 960._NEWLINE_Volvo 940 var ikke ber\xc3\xb8rt af \xc3\xa6ndringen af typebetegnelserne. Den blev solgt under den klassiske betegnelse "940" frem til slutningen af produktionen.\n_START_SECTION_\nModelhistorie\n_START_PARAGRAPH_\n960 blev introduceret i august 1990 som en videreudvikling af 700-serien. Den firecylindrede 940 fulgte en m\xc3\xa5ned senere, og afl\xc3\xb8ste 740 fuldst\xc3\xa6ndigt i 1992. Fronten p\xc3\xa5 b\xc3\xa5de 940 og 960 var den samme, som blev indf\xc3\xb8rt ved faceliftet af 760 til model\xc3\xa5r 1988._NEWLINE_960 var n\xc3\xa6sten identisk med 940, men havde dog mere udstyr og st\xc3\xa6rkere motorer. Derudover var 960 sedan udstyret med multileds-bagaksel Multilink I, som allerede var blevet anvendt i 760 sedan. 940 sedan s\xc3\xa5vel som alle stationcarmodeller var i stedet udstyret med stiv bagaksel._NEWLINE_I slutningen af 1994 fandt en optisk differentiering mellem 940 og 960 sted. \xc3\x86ndringerne var s\xc3\xa5 omfattende (som f.eks. et fuldst\xc3\xa6ndigt \xc3\xa6ndret frontparti med forbedret aerodynamik), at man ogs\xc3\xa5 talte om Volvo 960 type II. P\xc3\xa5 dette tidspunkt fik Volvo 960 ogs\xc3\xa5 den helt nykonstruerede multileds-bagaksel Multilink II med tv\xc3\xa6rliggende bladfjeder af forst\xc3\xa6rket kunststof, ekstra fjedre s\xc3\xa5vel som st\xc3\xb8dd\xc3\xa6mpere med automatisk niveauregulering. Denne bagaksel blev benyttet i s\xc3\xa5vel sedan som stationcar.\n_START_SECTION_\n940 Classic\n_START_PARAGRAPH_\nMod slutningen af modellens produktionsperiode blev betegnelsen "SE" \xc3\xa6ndret til "Classic". Classic-modellerne var som standard udstyret med det som ellers var ekstraudstyr, s\xc3\xa5som el-ruder og el-spejle. Den sidste \xc3\xa5rsmodel var 1998. Classic-modellerne kan kendes p\xc3\xa5 at blinklysene er hvide i steet for som hidtil orange. Classic har ogs\xc3\xa5 andre kofangere fortil og bagtil, hvor den \xc3\xb8verste del er malet i bilens farve. Stationcarmodellen fik ligeledes en ekstra pynteliste p\xc3\xa5 bagpartiet mellem den bageste hjulkasse og baglygterne. Denne liste g\xc3\xb8r, at baglygterne p\xc3\xa5 stationcarversionen af 940 Classic ser lidt anderledes ud end p\xc3\xa5 de \xc3\xb8vrige versioner.\n_START_SECTION_\nAfslutning af produktionen\n_START_PARAGRAPH_\n940 og S90/V90, som var de sidste Volvo-personbiler med baghjulstr\xc3\xa6k, udgik af produktion den 5. februar 1998 efter en produktion p\xc3\xa5 ca. 670.000 biler, heraf ca. 280.000 stationcars og 390.000 sedaner. S90 blev afl\xc3\xb8st af den forhjulstrukne S80, mens V90 ikke fik nogen direkte efterf\xc3\xb8lger. De dyrere versioner af Volvo V70 kan ses som indirekte efterf\xc3\xb8lger for V90._NEWLINE_Modelbetegnelserne S90 og V90 er kommet til indsats igen i 2016 p\xc3\xa5 to nye modeller, som har afl\xc3\xb8st S80 og V70.'